./data/phi0914/phi00144/phi0914.phi00144.perseus-lat1.xml
Titus Livius (Livy)
Cassandreae       deductae naves in portus primum, qui sub Atho monte sunt, inde Tenedum placido       mari cum traiecissent, stantis in portu Rhodias apertas naves Eudamumque,       praefectum earum, inviolatos atque etiam benigne appellatos dimiserunt             cognito deinde in latere altero       quinquaginta onerarias suarum stantibus in ostio portus Eumenis rostratis,            quibus Damius praeerat, inclusas       esse, circumvectus propere ac summotis terrore hostium navibus,  onerarias datis, qui prosequerentur, decem lembis in Macedoniam mittit,       ita ut in tutum prosecuti redirent Tenedum         nono post die ad classem iam ad Sigeum stantem redierunt  inde Subota —            insula est interiecta Elaeae et Chio —       traiciunt  forte postero die, quam Subota classis tenuit, quinque et triginta       naves, quas hippagogus vocant, ab Elaea profectae cum equitibus Gallis equisque       Phanas promunturium Chiorum petebant, unde transmittere in Macedoniam possent             Attalo ab Eumene mittebantur  has naves       per altum ferri cum ex specula signum datum Antenori esset, profectus ab Subotis       inter Erythrarum promunturium Chiumque, qua artissimum fretum est, iis occurrit             nihil minus credere praefecti Eumenis,       quam Macedonum classem in illo vagari mari: nunc Romanos esse, nunc Attalum aut       remissos aliquos ab Attalo ex castris Romanis Pergamum petere   sed cum iam adpropinquantium forma lemborum haud       dubia esset et concitatio remorum derectaeque in se prorae hostis adpropinquare       aperuissent, tunc iniecta trepidatio est   cum       resistendi spes nulla esset inhabilique navium genere et Gallis vix quietem       ferentibus in mari,  pars eorum, qui propiores continenti       litori  erant, in Erythraeam enarunt, pars velis datis ad Chium naves eiecere       relictisque equis effusa fuga urbem petebant         sed propius urbem lembi accessuque commodiore cum exposuissent armatos, partim       in via fugientes Gallos adepti Macedones ceciderunt, partim ante portam       exclusos  clauserant enim Chii portas ignari, qui fugerent aut sequerentur             octingenti ferme Gallorum occisi, ducenti       vivi capti; equi pars in mari fractis navibus absumpti, parti nervos succiderunt       in litore Macedones   viginti eximiae equos       formae cum captivis eosdem decem lembos, quos ante miserat, Antenor devehere       Thessalonicam iussit et primo quoque tempore ad classem reverti:  Phanis se eos expectaturum  triduum ferme classis ad       urbem stetit  Phanas inde progressi sunt et spe celerius       regressis decem lembis evecti Aegaeo mari Delum traiecerunt